**Gazdasági összefoglaló, közbeszerzési összesítő (2018.06.11.-2018.06.17.)**

**Átadták a magyarországi Terrán cégcsoport legújabb betoncserépgyárát a Kolozs megyei Aranyosgyéresen**. A Bóly székhelyű, közel százéves múltú családi vállalkozás immár négy gyárral és öt leányvállalattal rendelkezik Pécsen, Kunszentmiklóson, Farkasdon (Szlovákia), Eszéken (Horvátország), Szabadkán (Szerbia), Brnoban (Csehország) és mostantól Aranyosgyéresen. A cégcsoport közleménye szerint a gyár közel **5 millió euró értékű beruházás**sal valósult meg, és a tervek szerint évente akár 10 millió tetőcserepet tud előállítani. A nagyvállalat az évről évre növekvő vásárlói kereslet miatt döntött az újabb gyárnyitás mellett, várakozásai szerint az erdélyi üzem megnyitásával rugalmasabbá, gyorsabbá válik a romániai piac kiszolgálása. A cégcsoport 2017-es árbevétele 11,7 milliárd forint, ez 18 százalékos növekedést jelent 2016-hoz képest.

<http://www.maszol.ro/index.php/gazdasag/97746-magyarorszagi-tet-cserepgyar-nyitott-uzemet-aranyosgyeresen>

<http://szabadsag.ro/-/otmillios-euros-magyar-beruhazas-aranyosgyeresen>

**Júliusban írják ki a pályázatot az A3-as (észak-erdélyi) autópálya Szilágy megyei szakaszának tervezésére és megépítésére.** Az Agerpres hírügynökség szerint a pályázat júliusban fog megjelenni a romániai közbeszerzések portálján, várhatóan novemberi pályázatbenyújtási határidővel. A nyertes pályázókat előreláthatóan 2019. február/márciusában hirdetik ki, és amennyiben nem lesznek fellebbezések, jövő év március-áprilisában köthetik meg a tervezési-kivitelezési szerződéseket. A 80 kilométeres Szilágy megyei pályaszakaszt négy, körülbelül húsz kilométeres részre osztják, amelyek megépítésére más-más kivitelezőt keresnek. A szilágysági pályaszakasz áfa nélkül körülbelül **650 millió euró**ba kerül, és megépítését EU-s forrásokból fogják finanszírozni.

<http://penzcsinalok.transindex.ro/hir/20180613-juliusban-irjak-ki-a-palyazatot-az-eszak-erdelyi-autopalya-szilagysagi-szakaszanak-megepitesere>

**Az aradi villamospark nagyszabású modernizálását jelentette be múlt heti sajtótájékoztatóján Gheorghe Falcă polgármester.** Közlése szerint a város 28 új villamost készül vásárolni, a meglévők közül pedig húszat felújíttatnak. A két év alatt lebonyolítandó és összesen 57 millió euróba kerülő beruházás költségeinek egy részét a helyi költségvetésből fedezik, a többit az európai strukturális alapokból hívják le a Regionális Operatív Program keretében. A tervek szerint tíz nagykapacitású, csuklós szerelvényt, valamint 18 közepes kapacitásút készülnek vásárolni, ezek ára darabonként 2,2 millió, illetve 1,7 millió euró. A soron következő tanácsülés napirendjén szerepel a beruházásra vonatkozó megvalósíthatósági tanulmány megszavazása is, amelyet első lépésként kell a tanácsosoknak megszavazniuk. Amennyiben a dokumentumot elfogadják, a város elindítja a közbeszerzési eljárásokat.

<http://www.maszol.ro/index.php/tarsadalom/97833-tobb-mint-ket-tucat-uj-villamost-vasarol-arad>

**Kolozsvár-London járatot indít Európa legnagyobb fapados légitársasága, a Ryanair.** A vállalat számára Kolozsvár az ötödik olyan romániai város lesz, ahonnan járatokat működtet. A most bejelentett járat heti háromszor fog közlekedni, az első járatok 2019 áprilisában indulnak majd. David Ciceo, a kolozsvári repülőtér vezérigazgatója üdvözölte az ír légitársaság döntését és elmondta, hogy a reptér vezetősége már 10 éve tárgyal a Ryanairrel, amelynek kolozsvári jelenléte a régió gazdasági fejlődésének szempontjából is örömteli.

<http://penzcsinalok.transindex.ro/hir/20180613-kolozsvarra-erkezik-europa-legnagyobb-fapados-legitarsasaga-a-ryanair>

**A legnagyobb görög légitársaság, az Aegean Airlines új repülőjáratot indít a kolozsvári Avram Iancu Nemzetközi Repülőtérről Athénba.** A heti két alkalommal (kedd és péntek) közlekedő járatok egy 174 férőhelyes Airbus A320-as repülőgéppel fogják szállítani a Görögországba vágyókat. Az Aegean Airlines összesen 153 célállomás felé szállítja az utasokat (31 belföldi és 122 nemzetközi járattal) 44 országba. A közel 2 órás Kolozsvár-Athén 2018 nyarán lesz elérhető a turisták számára.

<http://www.zf.ro/zf-transilvania/operatorul-grec-aegean-airlines-lanseaza-zboruri-din-cluj-napoca-catre-atena-17251956>

**Elballagott a Válaszúti Szakiskola 2013-ban indult mezőgazdasági szakképzésének második generációja.** A három évfolyamon 48 diák tanult, ebből 15-en végeztek az idén. A szakképzés alatt a diákok elsajátították a gyümölcs-, szőlő-, zöldség-, virágtermesztést, valamint az állattenyésztést. A Kallós Zoltán Alapítvány felsőtöki tangazdasága 46 szarvasmarhával rendelkezik, emellett több mint 60 ha földet és egy 4 ha gyümölcsöst bérelnek, ahol a diákok napi szinten gyakorlatoztak. A tangazdaság fejlett gépparkkal rendelkezik, és az oktatók igyekeznek megmutatni a gazdálkodás lényegét, a jó példákat, továbbá működő kis családi vállalkozásokat látogathatnak meg, bebizonyítva, hogy otthon maradva, gazdálkodva is meg lehet élni. A szakiskola és a pedagógusok célja, hogy a gyerekek itthon maradjanak és szülőföldjükön építsék a jövőt.

<http://szabadsag.ro/-/elballagtak-a-valaszuti-szakiskolasok>

**A Főkonzulátus Külgazdasági Irodáját érintő fontosabb gazdasági események:**

**2018. június 11-12-én a Külgazdasági Iroda üzleti tárgyalásokat szervezett a Resysten Kft. tulajdonosai részére.** A 2014-ben létrejött vállalat az antibakteriális bevonatrendszerét szeretné Romániában megismertetni, ez a bevonat Magyarországon a BKV és HÉV szerelvényeken, illetve több kórházban van jelen. Ennek megfelelően a cég vezetőinek Kolozsváron a helyi közszállítási vállalat (CTP) vezetőjével, valamint egy magánkórház (Gynia) igazgatójával szerveztünk üzleti találkozókat. Mindkét helyi tárgyalópartner érdeklődést mutatott az Erdélyben még ismeretlen technológia iránt, a közszállítási vállalat környezetmérnök munkatársa július elején Budapestre látogat, hogy közelebbről megismerhesse a bevonatrendszer működését. A cégek képviselőivel tartjuk a kapcsolatot, és a jövőben további kolozsvári gazdasági szereplőkkel tervezzük őket összekapcsolni.

**2018. június 16-án Telegdi Andrea KGA részt vett és köszöntötte a jelenlévőket a III. Érmelléki és Bihar Megyei Gazdanapon.** A szakmai kiállítás és vásár a Magyar Nemzeti Kereskedőház Zrt. nagyváradi regionális irodájának kezdeményezésére és szervezésében jött létre, amelyhez csatlakozott Székelyhíd Polgármesteri Hivatala, a Romániai Magyar Gazdák Egyesületének (RMGE) megyei szervezete, valamint a Bihar megyei RMDSZ. A kiállítás helyszíne Székelyhíd városának középpontjában felállított rendezvénysátor volt, amelynek közelében 300 négyzetméteren 7 magyarországi mezőgép gyártó cég állított ki. A Gazdanap keretében egy félnapos konferencia megszervezésére is sor került, amelyen Sárközi Zoltán, a nagyváradi MNKH iroda vezetője, Béres Csaba székelyhídi polgármester, Telegdi Andrea KGA, Pajna Zoltán, a Hajdú-Bihar Megyei Önkormányzat elnöke, Pásztor Sándor, Bihar megye Tanácsának elnöke, Szabó Ödön RMDSZ-es képviselő és Cseke Attila RMDSZ-es szenátor, valamint a Romániai Magyar Gazdák Egyesületének Bihar megyei elnöke, Nagy Miklós szólaltak fel. A rendezvény célja alapvetően az, hogy a határ két oldalán lévő gazdasági szervezetek, termelők és felhasználók ismerjék meg egymást, és építsék a magyar-magyar gazdasági kapcsolatokat. A KGA elmondta, hogy kiemelten fontosnak tartja a nagyváradi iroda ezen gazdanap megszervezésére irányuló kezdeményezését, hiszen köztudott, hogy az erdélyi régióba áramló magyar export tekintetében vezető ágazat a mezőgazdaság és az élelmiszeripar, valamint a magyar-román kétoldalú kereskedelmi forgalom számottevő hányadát is ez a szektor adja. A határmentén ezek a kapcsolatok még erőteljesebbek, és nagymértékben hozzájárulnak a két ország közti gazdasági együttműködések fejlesztéséhez.

<http://www.erdon.ro/ermelleki-es-megyei-gazdanapot-rendeztek-2/3895091>

**A konzuli kerületre vonatkozó közbeszerzési összesítő** **(forrás** [**http://sicap-prod.e-licitatie.ro**](http://sicap-prod.e-licitatie.ro)**)**

|  |  |  |  |  |  |
| --- | --- | --- | --- | --- | --- |
| **Ágazat** | | **A közbeszerzési felhívás tárgya** | **A pályázat benyújtásának határideje** | **A közbeszerzés értéke (EUR)\*** | **A közbeszerzési felhívást közzétevő neve és elérhetősége** |
| **EGÉSZSÉGÜGY** | **egészségügyi készletek közbeszerzése** | **Mikroszkópok beszerzése** (Kolozs megye) | 2018.07.16. | 125.270,90 | **Universitatea de Medicina si Farmacie "Iuliu Hatieganu" Cluj-Napoca**, Cím: Str. Isac Emil, nr. 8, Cluj-Napoca, Cod postal: 400023, Romania, E-mail: achizitii@umfcluj.ro, Telefon: +40 264597256/2131, Fax: +40 264597257, www.umfcluj.ro |
|  | **egészségügyi készletek közbeszerzése** | **Egészségügyi anyagok és fogyóeszközök beszerzése** (Kolozs megye) | 2018.07.18. | 670.746,41 | **SPITALUL CLINIC JUDETEAN DE URGENTA CLUJ**, Cím: Str. Clinicilor, nr. 3-5, Cod postal: 400006, Cluj-Napoca, Romania, E-mail: achizitiiscjucj@yahoo.com, Telefon: +40 264592771/1559 |
|  | **gyógyszerek közbeszerzése** | **Magas vérnyomás elleni szerek beszerzése** (Temes megye) | 2018.07.19. | 224.279,50 | **SPITALUL CLINIC DE BOLI INFECTIOASE SI PNEUMOFTIZIOLOGIE DR VICTOR BABES TIMISOARA**, Cím: Str. Adam Gheorghe, nr. 13, Timisoara, Cod postal: 300310, Romania, E-mail: achizitii\_vbabes@yahoo.com, Telefon: +40 751145434, Fax: +40 256207735 |
|  | **orvosi felszerelések közbeszerzése** | **Szövetrugalmasság vizsgáló berendezés (Kolozs megye)** | 2018.07.16. | 122.331,82 | **Institutul Regional de Gastroenterologie-Hepatologie "Prof. Dr. Octavian Fodor" Cluj**, Cím: Str. Constanţa, nr. 5, Cluj-Napoca, Cod postal: 400158, Romania, E-mail: irghcj@irgh.ro, Telefon: +40 264596414, Fax: +40 264455995 |
|  | **orvosi felszerelések közbeszerzése** | **Sebészeti műszerek beszerzése** (Temes megye) | 2018.07.23. | 160.416,32 | **Spitalul Clinic Municipal de Urgenta Timisoara**, Cím: Str. Hector, nr. 1, Timisoara, Cod postal: 300074, Romania, E-mail: achizitiismtm@gmail.com, Telefon: +40 256221224, Fax: +40 256221224, http://smtm.lasting.ro |
| **ÉPÍTKEZÉSEK** | **építkezések és felújítások közbeszerzése** | **A nagyváradi Aurel Lazar utca gyalogosövezetté való átalakítása** (Bihar megye) | 2018.07.16. | 1.880.572,11 | **MUNICIPIUL ORADEA**, Cím: Str. Unirii, nr. 1, Oradea, Cod postal: 410100, Romania, E-mail: manuela.maghiar@oradea.ro, Telefon: +40 259437000, Fax: +40 259409406, www.oradea.ro |
|  | **út- és hídépítési közbeszerzések** | **Több megyei rangú út felújítása** (Szatmár megye) | 2018.07.18. | 8.755.753,49 | **JUDETUL SATU MARE**, Cím: Str. 25 Octombrie, nr. 1, Satu Mare, Cod postal: 440026, Romania, E-mail: sap@cjsm.ro, Telefon: +40 261805108, Fax: +40 261710495, www.cjsm.ro |
| **IPARI BERENDEZÉSEK** | **ipari berendezések közbeszerzése** | **Hőközpontok beszerzése több kolozsvári távhőszolgáltató egységbe** (Kolozs megye) | 2018.07.18. | 639.561,09 | **Regia Autonoma de Termoficare Cluj Napoca**, Cím: Str. 21 Decembrie 1989, nr. 79, Cluj-Napoca, Cod postal: 400604, Romania, E-mail: rat@ratcj.ro; achizitii@ratcj.ro, Telefon: +40 264503703, Fax: +40 264503722, www.ratcj.ro |
| **JÁRMŰVEK** | **járművek közbeszerzése** | **Terepjárók beszerzése a kolozsvári Út- és hídkezelő Vállalathoz** (Kolozs megye) | 2018.07.17. | 180.626,01 | **COMPANIA NATIONALA DE ADMINISTRARE A INFRASTRUCTURII RUTIERE S.A.**, Cím: CNAIR prin DRDP Cluj, Str. Decebal, nr. 128, Cluj-Napoca, Cod postal: 400205, Romania, E-mail: achizitii@drdpcluj.ro, Telefon: +40 264432552, Fax: +40 264432446, www.drdpcluj.ro |
| **VILLAMOSSÁG** | **villamos munkák és berendezések közbeszerzése** | **0,4kV-os felsővezetékek és csatlakozások korszerűsítése Ördögkúton** (Szilágy megye) | 2018.07.12. | 183.379,96 | **Societatea De Distributie a Energiei Electrice Transilvania Nord SA,** Cím: Str. Berăriei, nr. 28A, Cluj-Napoca, Cod postal:400380 Cod NUTS:RO113 Cluj Localitate:Cluj-Napoca Tara:Romania E-mail:mihaiela.oltean@distributie-energie.ro Telefon:+40 0264205435 Fax:+40 0264205425 Adresa Internet (URL):www.edtn.ro |
|  | **villamos munkák és berendezések közbeszerzése** | **Nagyürögd középfeszültségű hálózatának a korszerűsítése** (Bihar megye) | 2018.07.16. | 372.978,22 | **Societatea De Distributie a Energiei Electrice Transilvania Nord SA**, Cím: Str. Grivitei, nr. 32, Cod postal: 410520, Oradea, Romania, E-mail: bogdan.gaje@distributie-energie.ro, Telefon: +40 259405346, Fax: +40 259405704, www.distributie-energie.ro |
|  | **villamos munkák és berendezések közbeszerzése** | **A tordai áramátalakító állomás több elosztóközpontjának a bővítése** (Kolozs megye) | 2018.07.18. | 3.385.581,28 | **Societatea De Distributie a Energiei Electrice Transilvania Nord SA**, Cím: Str. Berăriei, nr. 28A, Cluj-Napoca, Cod postal: 400380, Romania, E-mail: mihaiela.oltean@distributie-energie.ro, Telefon: +40 264205435, Fax: +40 264205425, www.edtn.ro |
|  | **villamos munkák és berendezések közbeszerzése** | **Egy darab 110/10kV 31,5MVA elosztó-transzformátor beszerzése** (Kolozs megye) | 2018.07.18. | 284.582,21 | **Societatea De Distributie a Energiei Electrice Transilvania Nord SA**, Cím: Str. Berăriei, nr. 28A, Cluj-Napoca, Cod postal: 400380, Romania, E-mail: mihaiela.oltean@distributie-energie.ro, Telefon: +40 264205435, Fax: +40 264205425, www.edtn.ro |
| **\*A Román Nemzeti Bank 2017. évi EUR/RON középárfolyama alapján 1 EUR = 4,5681 RON** | | | | | |